text: Nye skilte skal fordele trafikken bedre om morgenen
  14 november 2016 kl. 06.28
  Skilte med smileys og konkrete anbefalinger til alternative køretidspunkter skal bryde bilisters vaner og få trafikken til at glide bedre ved bl.a. Fredericia og Esbjerg.
  På flere vejstrækninger opstår der korte køer, fordi rigtig mange kører samtidig særligt om morgenen og om eftermiddagen. Det vil Vejdirektoratet nu  forsøge at løsne op for, så alle kan komme lidt hurtigere frem.
  Derfor testes det lige nu  om nye skilte kan få de bilister – som har mulighed for det – til at køre lidt tidligere eller senere, end de plejer.
  De nye skilte indeholder forskellige smileys og korte anbefalinger, som fortæller bilisterne, hvornår de skal køre for at undgå myldretiden.
  De nye skilte er sat op ved frakørsel 75, Esbjerg N ved Esbjerg i sydgående retning og frakørsel 59, Fredericia S ved Fredericia i vestgående retning. 
  - Vi vil i de næste tre uger holde øje med, hvorvidt de nye skilte hjælper med at fordele trafikken bedre, Udfordringen er, at få bilisterne til at bryde vanen ved at køre på andre tidspunkter, så der er færre biler på vejene på samme tid, og bilisterne kommer hurtigere frem, siger Niels Tørsløv, trafikdirektør i Vejdirektoratet i en pressemeddelelse.
  